Period: Old Babylonian
Genre: Literary
Transliteration:
<SURFACE>
lugal mi₂ dug₄-ga šag₄-ta numun zid-me-en
{d}li-pi₂-it-eš₄-tar₂ dumu {d}en-lil₂-la₂-me-en
{ŋiš}isimu₂{sar} {ŋiš}erin-na-gin₇ saŋ mu-il₂-la-ta
nitah usu-tuku lirum-ma-me-en
nam-šul-la gu₂ gal peš-a-me-en
piriŋ zag dib gaba-ri nu-tuku-me-en zag til
ušumgal ka du₈-a ni₂ gal erin₂-na-me-en
anzud{mušen} kur-šag₄-ga igi ŋal₂-me-en
am su-ba saŋ nu-ŋa₂-ŋa₂-me-en
alim igi gun₃ šen-na-me-en
sun₄ {na₄}za-gin₃ e₃-a ŋir₂ keše₂-keše₂-du₃-me-en
igi sag₉ ka sag₉ šag₄ zal-le-me-en
ulutim₂ huš-huš-a hi-li du₈-du₈-a-me-en
nundum inim-inim-ma he₂-du₇-me-en
a₂ il₂-la šu-si sag₉-sag₉-me-en
šul sag₉-ga u₆ di dug₃-ga-me-en
{d}li-pi₂-it-eš₄-tar₂ lugal kalam-ma-me-en
saŋ gig₂-ga sipad zid-bi-me-en
saŋ-kal kur-kur-ra kalam-ma il₂-la-me-en
diŋir nam-lu₂-ulu₃ nir-ŋal₂ uŋ₃ šar₂-ra-me-en
ibila kalag-ga nam-lugal-la-me-en
an-ta saŋ il₂-la ki-gub sig₁₀-ga-me-en
išib an-na šu dadag-ga-me-en
an-ne₂ aga zid mah saŋ-ŋa₂ mu-ni-in-ge-en
{d}en-lil₂-le dumu ki aŋ₂-ŋa₂-ni-me-en
ki-ur₃-ra {ŋiš}ŋidru ma-ni-in-šum₂
niŋ₂ ur₅ sag₉-sag₉ {d}nin-lil₂-la₂-me-en
ŋa₂-ŋiš-šu₂-a-ka nam dug₃ mu-un-tar
{d}nin-tur₅-re šeg₁₂ keš₃{ki}a-ta
munus ul-la zid-de₃-eš gun₃-a-me-en
igi zid bar-ra {d}nanna-me-en
urim₂{ki}ma gu₃ zid-de₃-eš ma-an-de₂
u₄-ta-u₁₈-lu lu₂ šag₄-ga-na-me-en
e₂-šu-me-ša₄-ta ni₂ gal mu-un-da-ri
ŋeštug₂ ba₉-ra₂ {d}en-ki-kam-me-en
eridug{ki}ta nam-lugal ma-an-šum₂
nitalam ki aŋ₂ {d}inana-kam-me-en
ki unug{ki}ga saŋ an-še₃ mi-ni-il₂
dub-sar a-ra₂ zu {d}nisaba-kam-me-en
šul inim gen₆-na {d}utu-me-en
nam-lugal-la he₂-du₇-bi-me-en
{d}li-pi₂-it-eš₄-tar₂ dumu {d}en-lil₂-la₂-me-en
buru₁₄ mah zig₃-ga zi kalam-ma-me-en
engar guru₇-ni dub-dub-ba-me-en
sipad {e₂}tur₃-re i₃ ga mah-me-en
ambar ku₆ mušen gal-gal-la-me-en
id₂ he₂-ŋal₂-la a zal-le tum₂-ma-me-en
hur-saŋ gal giri₁₇-zal nun-na-me-en
a₂ mah šum₂-ma {d}en-lil₂-la₂-me-en
{d}li-pi₂-it-eš₄-tar₂ šul ni₂-tuku-ni-me-en
diŋir-re-e-ne saŋ us₂-bi-me-en
e₂-kur-ra muš₃ nu-tum₂-mu-bi-me-en
lugal kadra-še₃ maš₂ gaba tab-ba-me-en
sun₅-sun₅-na giri₁₇ šu ŋal₂-la-me-en
lugal šudu₃-de₃ gub-ba-me-en
inim sag₉-sag₉-ge {d}en-lil₂ huŋ-ŋa₂-me-en
a-ra-zu-ne {d}nin-lil₂ hul₂-le-me-en
ŋa₂-la nu-dag-ge {d}nuska gub-ba-me-en
ki-ur₃-še₃ šu ŋal₂-ŋal₂-la-me-en
niŋ₂ de₆-de₆ suhuš-e he₂-du₇-me-en uru₂
ul₄-ul₄-la dub₃ nu-kuš₂-u₃-me-en
nesaŋ tum₃ e₂-babbar nu-dib-be₂-me-en
nibru{ki}še₃ he₂-ŋal₂ sar-re-me-en
keš₃{ki} išib-bi ba-gub-be₂-me-en
urim₂{ki}še₃ i₃ saŋ ga saŋ-me-en
eridug{ki}še₃ ŋa₂-la nu-dag-ge-bi-me-en
ki unug{ki}še₃ nidba gal-gal-la-me-en
e₂-kur-ta nam-til₃ šum₂-ma-me-en
zi-šag₄-ŋal₂ iri-ni-še₃ al di-me-en
{d}li-pi₂-it-eš₄-tar₂ sipad kur-kur-ra-me-en
lugal me₃-še₃ ku-kur du₇-du₇-me-en
da-da-ra nam-šul-la zu₂ keše₂ nu-du₈-me-en
ŋiri₂-ur₃-ra u₃-sar ak-me-en
me₃-a nim-gin₇ ŋir₂-ŋir₂-re-me-en
suhuš gen₆-na erin₂-na gar₃ dar-re-me-en
{na₄}saŋ-kal {na₄}peš₆-peš₆-a-me-en
{kuš}gur₂₁{ur₃} igi tab ugnim-ma-me-en
ur-saŋ igi zalag-ga zu₂ keše₂ gen₆-na-me-en
{d}li-pi₂-it-eš₄-tar₂ dumu {d}en-lil₂-la₂-me-en
{kuš}ummud a sed-de₃ zi ŋuruš-a-me-en
igi-ŋal₂ kaskal-la an-dul₃ erin₂-na-me-en a₂-tah
lugal tuš-a-ni barag-ga tum₂-ma-me-en
šag₄ dugud-da inim-še₃ ŋal₂-la-me-en
dim₂-ma ŋalga sud a-ra-zu kiŋ₂-ŋa₂-me-en
niŋ₂-nam-e nu-ul₄-en egir-bi kiŋ₂-kiŋ₂-me-en
šag₄ su₃-ra₂ ŋeštug₂ daŋal-la-me-en
na₄ {u₂}niŋ₂-buru₃-buru₃-de₃ kalam-ta e₃-a-me-en
niŋ₂-gen₆-na ka-ga₁₄ ŋal₂-la-me-en
si sa₂ da-ri₂ nu-ha-lam-e-me-en
di-kud ka-aš bar-re-da inim si sa₂-e-me-en
kur-kur-re a₂ aŋ₂-ŋe₂₆-e gal-zu-me-en
niŋ₂-si-sa₂ ki-en-gi ki-uri-a mu-ni-ŋar su kalam-ma mu-dug₃
niŋ₂-gen₆-na-ŋu₁₀-uš a-na mu-da-šub
nun {d}li-pi₂-it-eš₄-tar₂-me-en uŋ₃-e si bi₂-sa₂
si sa₂-ŋu₁₀-uš a-na ŋa₂-la im-mi-dag
kalag-ga-me-en niŋ₂-nam pa bi₂-i-e₃
{d}li-pi₂-it-eš₄-tar₂ dumu {d}en-lil₂-la₂-me-en
e₂-gal nam-lugal-la ki-tuš kug dug₃-ga-ŋa₂
nitalam-ŋu₁₀ kug {d}inana-ke₄
{ŋiš}gu-za-ŋa₂ suhuš-bi ma-ni-in-ge-en
su₃-ra₂ ud ul-le₂-a-aš gu₂-da hu-mu-ni-in-la₂
ki-nu₂ niŋ₂ dug₃ ki šag₄ hul₂-le-da za-gin₃
in-nin₉-ra ud ga-mu-un-di-ni-ib-zal-e
{d}li-pi₂-it-eš₄-tar₂ ibila kalag-ga-me-en
lugal niŋ₂-si-sa₂ pa e₃ ak-a-me-en
mu-ŋu₁₀ kur-kur-ra zid-de₃-eš hu-mu-un-pad₃-de₃
{d}li-pi₂-it-eš₄-tar₂ dumu {d}en-lil₂-la₂-me-en
za₃-mi₂-ŋu₁₀ dug₃-ga-am₃

Cuneiform:
<SURFACE>
𒈗𒊩𒅗𒂵𒊮𒋫𒆰𒍣𒈨𒂗
𒀭𒇷𒁉𒀉𒁹𒁯𒌉𒀭𒂗𒆤𒇲𒈨𒂗
𒄑𒄢𒊬𒄑𒂞𒈾𒁶𒊕𒈬𒅍𒆷𒋫
𒍑𒀉𒆗𒌇𒋗𒆗𒈠𒈨𒂗
𒉆𒂄𒆷𒄘𒃲𒄫𒀀𒈨𒂗
𒊊𒍠𒁳𒃮𒊑𒉡𒌇𒈨𒂗𒍠𒌀
𒃲𒁔𒅗𒂃𒀀𒉎𒃲𒂟𒈾𒈨𒂗
𒀭𒅎𒂂𒄷𒆳𒊮𒂵𒅆𒅅𒈨𒂗
𒄠𒋢𒁀𒊕𒉡𒂷𒂷𒈨𒂗
𒄋𒅆𒁯𒊿𒈾𒈨𒂗
𒅾𒎎𒍝𒆳𒌓𒁺𒀀𒄈𒆟𒆟𒆕𒈨𒂗
𒅆𒊷𒅗𒊷𒊮𒉌𒇷𒈨𒂗
𒅊𒀩𒍽𒍽𒀀𒄭𒇷𒂃𒂃𒀀𒈨𒂗
𒅻𒅗𒅗𒈠𒃶𒌌𒈨𒂗
𒀉𒅍𒆷𒋗𒋛𒊷𒊷𒈨𒂗
𒂄𒊷𒂵𒅆𒂍𒁲𒄭𒂵𒈨𒂗
𒀭𒇷𒁉𒀉𒁹𒁯𒈗𒌧𒈠𒈨𒂗
𒊕𒈪𒂵𒉺𒇻𒍣𒁉𒈨𒂗
𒊕𒆗𒆳𒆳𒊏𒌧𒈠𒅍𒆷𒈨𒂗
𒀭𒉆𒇽𒍇𒉪𒅅𒌧𒊹𒊏𒈨𒂗
𒌉𒍑𒆗𒂵𒉆𒈗𒆷𒈨𒂗
𒀭𒋫𒊕𒅍𒆷𒆠𒁺𒋧𒂵𒈨𒂗
𒈨𒀭𒈾𒋗𒌓𒌓𒂵𒈨𒂗
𒀭𒉌𒂇𒍣𒈤𒊕𒂷𒈬𒉌𒅔𒄀𒂗
𒀭𒂗𒆤𒇷𒌉𒆠𒉘𒂷𒉌𒈨𒂗
𒆠𒃡𒊏𒄑𒉺𒈠𒉌𒅔𒋧
𒃻𒄯𒊷𒊷𒀭𒎏𒆤𒇲𒈨𒂗
𒂷𒄑𒋙𒀀𒅗𒉆𒄭𒈬𒌧𒋻
𒀭𒎏𒌅𒊑𒋞𒋙𒀭𒄲𒆠𒀀𒋫
𒊩𒌌𒆷𒍣𒉈𒌍𒁯𒀀𒈨𒂗
𒅆𒍣𒁇𒊏𒀭𒋀𒆠𒈨𒂗
𒋀𒀕𒆠𒈠𒅗𒍣𒉈𒌍𒈠𒀭𒌤
𒌓𒋫𒍇𒇻𒇽𒊮𒂵𒈾𒈨𒂗
𒂍𒋗𒈨𒁺𒋫𒉎𒃲𒈬𒌧𒁕𒊑
𒄑𒌆𒉿𒁁𒁺𒀭𒂗𒆠𒄰𒈨𒂗
𒉣𒆠𒋫𒉆𒈗𒈠𒀭𒋧
𒊩𒍑𒁮𒆠𒉘𒀭𒈹𒄰𒈨𒂗
𒆠𒀕𒆠𒂵𒊕𒀭𒂠𒈪𒉌𒅍
𒁾𒊬𒀀𒁺𒍪𒀭𒊺𒉀𒄰𒈨𒂗
𒂄𒅗𒄀𒈾𒀭𒌓𒈨𒂗
𒉆𒈗𒆷𒃶𒌌𒁉𒈨𒂗
𒀭𒇷𒁉𒀉𒁹𒁯𒌉𒀭𒂗𒆤𒇲𒈨𒂗
𒂙𒈤𒍣𒂵𒍣𒌧𒈠𒈨𒂗
𒀳𒄦𒉌𒁾𒁾𒁀𒈨𒂗
𒉺𒇻𒂍𒉣𒇬𒊑𒉌𒂵𒈤𒈨𒂗
𒆹𒄩𒄷𒃲𒃲𒆷𒈨𒂗
𒀀𒇉𒃶𒅅𒆷𒀀𒉌𒇷𒁺𒈠𒈨𒂗
𒄯𒊕𒃲𒅗𒉌𒉣𒈾𒈨𒂗
𒀉𒈤𒋧𒈠𒀭𒂗𒆤𒇲𒈨𒂗
𒀭𒇷𒁉𒀉𒁹𒁯𒂄𒉎𒌇𒉌𒈨𒂗
𒀭𒊑𒂊𒉈𒊕𒍑𒁉𒈨𒂗
𒂍𒆳𒊏𒈹𒉡𒁺𒈬𒁉𒈨𒂗
𒈗𒃻𒊮𒀀𒂠𒈧𒃮𒋰𒁀𒈨𒂗
𒁔𒁔𒈾𒅗𒋗𒅅𒆷𒈨𒂗
𒈗𒆃𒉈𒁺𒁀𒈨𒂗
𒅗𒊷𒊷𒄀𒀭𒂗𒆤𒂠𒂷𒈨𒂗
𒀀𒊏𒍪𒉈𒀭𒎏𒆤𒄾𒇷𒈨𒂗
𒂷𒆷𒉡𒁖𒄀𒀭𒉺𒌆𒁺𒁀𒈨𒂗
𒆠𒃡𒂠𒋗𒅅𒅅𒆷𒈨𒂗
𒃻𒁺𒁺𒁼𒂊𒃶𒌌𒈨𒂗𒍍
𒄉𒄉𒆷𒄭𒉡𒊨𒅇𒈨𒂗
𒉠𒉐𒂍𒌓𒉡𒁳𒁉𒈨𒂗
𒂗𒆤𒆠𒂠𒃶𒅅𒊬𒊑𒈨𒂗
𒋙𒀭𒄲𒆠𒈨𒁉𒁀𒁺𒁉𒈨𒂗
𒋀𒀕𒆠𒂠𒉌𒊕𒂵𒊕𒈨𒂗
𒉣𒆠𒂠𒂷𒆷𒉡𒁖𒄀𒁉𒈨𒂗
𒆠𒀕𒆠𒂠𒉻𒀭𒈹𒃲𒃲𒆷𒈨𒂗
𒂍𒆳𒋫𒉆𒋾𒋧𒈠𒈨𒂗
𒍣𒊮𒅅𒌷𒉌𒂠𒀠𒁲𒈨𒂗
𒀭𒇷𒁉𒀉𒁹𒁯𒉺𒇻𒆳𒆳𒊏𒈨𒂗
𒈗𒀞𒂠𒆪𒆳𒌌𒌌𒈨𒂗
𒁕𒁕𒊏𒉆𒂄𒆷𒅗𒆟𒉡𒂃𒈨𒂗
𒄈𒃡𒊏𒅇𒊬𒀝𒈨𒂗
𒀞𒀀𒉏𒁶𒄈𒄈𒊑𒈨𒂗
𒁼𒄀𒈾𒂟𒈾𒃼𒁯𒊑𒈨𒂗
𒎎𒊕𒆗𒎎𒆓𒆓𒀀𒈨𒂗
𒋢𒂊𒌈𒃡𒅆𒋰𒆠𒋢𒇻𒂠𒃻𒈠𒈨𒂗
𒌨𒊕𒅆𒌓𒂵𒅗𒆟𒄀𒈾𒈨𒂗
𒀭𒇷𒁉𒀉𒁹𒁯𒌉𒀭𒂗𒆤𒇲𒈨𒂗
𒋢𒀀𒂔𒇲𒀀𒈻𒉈𒍣𒄨𒀀𒈨𒂗
𒅆𒅅𒆜𒆷𒀭𒊨𒂟𒈾𒈨𒂗𒀉𒈭
𒈗𒆪𒀀𒉌𒁈𒂵𒁺𒈠𒈨𒂗
𒊮𒂂𒁕𒅗𒂠𒅅𒆷𒈨𒂗
𒁶𒈠𒃌𒋤𒀀𒊏𒍪𒆥𒂷𒈨𒂗
𒃻𒉆𒂊𒉡𒄉𒂗𒂕𒁉𒆥𒆥𒈨𒂗
𒊮𒋤𒁺𒄑𒌆𒉿𒂼𒆷𒈨𒂗
𒎎𒌑𒃻𒌋𒌋𒉈𒌧𒋫𒌓𒁺𒀀𒈨𒂗
𒃻𒄀𒈾𒅗𒅗𒅅𒆷𒈨𒂗
𒋛𒁲𒁕𒌷𒉡𒄩𒇴𒂊𒈨𒂗
𒁲𒋻𒅗𒀸𒁇𒊑𒁕𒅗𒋛𒁲𒂊𒈨𒂗
𒆳𒆳𒊑𒀉𒉘𒂷𒂊𒃲𒍪𒈨𒂗
𒃻𒋛𒁲𒆠𒂗𒄀𒆠𒌵𒀀𒈬𒉌𒃻𒋢𒌧𒈠𒈬𒄭
𒃻𒄀𒈾𒈬𒍑𒀀𒈾𒈬𒁕𒊒
𒉣𒀭𒇷𒁉𒀉𒁹𒁯𒈨𒂗𒌧𒂊𒋛𒉈𒁲
𒋛𒁲𒈬𒍑𒀀𒈾𒂷𒆷𒅎𒈪𒁖
𒆗𒂵𒈨𒂗𒃻𒉆𒉺𒉈𒄿𒌓𒁺
𒀭𒇷𒁉𒀉𒁹𒁯𒌉𒀭𒂗𒆤𒇲𒈨𒂗
𒂍𒃲𒉆𒈗𒆷𒆠𒆪𒆬𒄭𒂵𒂷
𒊩𒍑𒁮𒈬𒆬𒀭𒈹𒆤
𒄑𒄖𒍝𒂷𒁼𒁉𒈠𒉌𒅔𒄀𒂗
𒋤𒁺𒌓𒌌𒉌𒀀𒀸𒄘𒁕𒄷𒈬𒉌𒅔𒇲
𒆠𒈿𒃻𒄭𒆠𒊮𒄾𒇷𒁕𒍝𒆳
𒅔𒎐𒊏𒌓𒂵𒈬𒌧𒁲𒉌𒅁𒉌𒂊
𒀭𒇷𒁉𒀉𒁹𒁯𒌉𒍑𒆗𒂵𒈨𒂗
𒈗𒃻𒋛𒁲𒉺𒌓𒁺𒀝𒀀𒈨𒂗
𒈬𒈬𒆳𒆳𒊏𒍣𒉈𒌍𒄷𒈬𒌧𒅆𒊒𒉈
𒀭𒇷𒁉𒀉𒁹𒁯𒌉𒀭𒂗𒆤𒇲𒈨𒂗
𒍠𒊩𒈬𒄭𒂵𒀀𒀭